钦定古今图书集成/明伦汇编/氏族典/第428卷 > 赵黑
## 钦定古今图书集成/明伦汇编/氏族典/第428卷 > 赵黑

按《魏书赵黑传》：“黑字文静，初名海，本凉州隶户。自云：
其先河内温人也。五世祖述，晋末为平远将军，因居
酒泉安弥县。海生而凉州平，没入为阉人，因改名为
黑。有容貌，恭谨小心，世祖使进膳，出入承奉，初无过
行。迁侍御，典监藏，拜安远将军，赐爵睢阳侯，转选部
尚书，进爵河内公。是时尚书李䜣有宠于显祖，与黑”
有隙，䜣竟列黑为监藏时，多所截没。先是，法禁宽缓，
百司所典，与官并食，故多所损折，遂黜为门士。逾年
还，入为侍御、散骑常侍、侍中、尚书左仆射。出为定州
刺史，进爵为王。太和六年薨，谥曰康。